CELEX: 32020D0490
Language: el
Date: 2020-04-02 00:00:00
Title: Απόφαση (ΚΕΠΠΑ) 2020/490 του Συμβουλίου της 2ας Απριλίου 2020 για την τροποποίηση της απόφασης 2014/932/ΚΕΠΠΑ σχετικά με περιοριστικά μέτρα λόγω της κατάστασης στην Υεμένη

3.4.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 105/7
               
            
         ΑΠΟΦΑΣΗ (ΚΕΠΠΑ) 2020/490 ΤΟΥ ΣΥΜΒΟΥΛΙΟΥ
         της 2ας Απριλίου 2020
         για την τροποποίηση της απόφασης 2014/932/ΚΕΠΠΑ σχετικά με περιοριστικά μέτρα λόγω της κατάστασης στην Υεμένη
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 29,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 18 Δεκεμβρίου 2014, το Συμβούλιο εξέδωσε την απόφαση 2014/932/ΚΕΠΠΑ (1) σχετικά με περιοριστικά μέτρα λόγω της κατάστασης στην Υεμένη.
                  
               
                     (2)
                  
                  
                     Στις 25 Φεβρουαρίου 2020, το Συμβούλιο Ασφαλείας των Ηνωμένων Εθνών εξέδωσε την απόφαση 2511 (2020) εκφράζοντας την ανησυχία του για τις τρέχουσες πολιτικές, οικονομικές και ανθρωπιστικές προκλήσεις καθώς και τις προκλήσεις από πλευράς ασφάλειας που αντιμετωπίζει η Υεμένη, και επαναλαμβάνοντας την έκκλησή του προς όλα τα μέρη στην Υεμένη να επιλύσουν τις διαφορές τους μέσω διαλόγου και διαβούλευσης.
                  
               
                     (3)
                  
                  
                     Η απόφαση του Συμβουλίου Ασφαλείας των Ηνωμένων Εθνών (ΑΣΑΗΕ) 2511 (2020) τονίζει πως είναι σημαντικό να διευκολυνθεί η ανθρωπιστική βοήθεια και προβλέπει ότι η επιτροπή που συστάθηκε δυνάμει της παραγράφου 19 της ΑΣΑΗΕ 2140 (2014) μπορεί, κατά περίπτωση, να απαλλάσσει οιαδήποτε δραστηριότητα από τις κυρώσεις που επιβάλλει το Συμβούλιο Ασφαλείας στην ΑΣΑΗΕ 2140 (2014) και την ΑΣΑΗΕ 2216 (2015), εάν η επιτροπή κρίνει ότι η απαλλαγή αυτή είναι αναγκαία για τη διευκόλυνση του έργου των Ηνωμένων Εθνών και άλλων ανθρωπιστικών οργανώσεων στην Υεμένη ή για οποιονδήποτε άλλο σκοπό που συνάδει με τους στόχους των εν λόγω αποφάσεων.
                  
               
                     (4)
                  
                  
                     Η ΑΣΑΗΕ 2511 (2020) επιβεβαιώνει επίσης ότι η σεξουαλική βία σε ένοπλες συγκρούσεις, ή η στρατολόγηση ή χρήση παιδιών σε ένοπλες συγκρούσεις κατά παράβαση του διεθνούς δικαίου, θα μπορούσαν να συνιστούν πράξη όπως ορίζεται στην παράγραφο 18 στοιχείο γ) της ΑΣΑΗΕ 2140 (2014), και συνεπώς πράξη που επιφέρει κυρώσεις λόγω της πραγματοποίησης ή της παροχής στήριξης σε πράξεις που απειλούν την ειρήνη, την ασφάλεια ή τη σταθερότητα στην Υεμένη, όπως περιγράφεται στην παράγραφο 17 της εν λόγω απόφασης.
                  
               
                     (5)
                  
                  
                     Απαιτείται περαιτέρω δράση της Ένωσης προκειμένου να εφαρμοστούν ορισμένα μέτρα της παρούσας απόφασης.
                  
               
                     (6)
                  
                  
                     Η απόφαση 2014/932/ΚΕΠΠΑ θα πρέπει, επομένως, να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση 2014/932/ΚΕΠΠΑ τροποποιείται ως εξής:
            
                        1)
                     
                     
                        στο άρθρο 2α παράγραφος 1, το στοιχείο γ) αντικαθίσταται από το ακόλουθο κείμενο:
                        
                                    «γ)
                                 
                                 
                                    ο σχεδιασμός, η ενορχήστρωση ή η εκτέλεση ενεργειών που παραβιάζουν το ισχύον διεθνές δίκαιο για τα ανθρώπινα δικαιώματα ή το διεθνές ανθρωπιστικό δίκαιο ή παραβιάσεις των ανθρωπίνων δικαιωμάτων, συμπεριλαμβανομένης της σεξουαλικής βίας σε ένοπλες συγκρούσεις, ή της στρατολόγησης ή χρήσης παιδιών σε ένοπλες συγκρούσεις κατά παράβαση του διεθνούς δικαίου, στην Υεμένη· ή»·
                                 
                              
                  
                        2)
                     
                     
                        στο άρθρο 2β παράγραφος 1, το στοιχείο γ) αντικαθίσταται από το ακόλουθο κείμενο:
                        
                                    «γ)
                                 
                                 
                                    ο σχεδιασμός, η ενορχήστρωση ή η εκτέλεση ενεργειών που παραβιάζουν το ισχύον διεθνές δίκαιο για τα ανθρώπινα δικαιώματα ή το διεθνές ανθρωπιστικό δίκαιο ή παραβιάσεις των ανθρωπίνων δικαιωμάτων, συμπεριλαμβανομένης της σεξουαλικής βίας σε ένοπλες συγκρούσεις, ή της στρατολόγησης ή χρήσης παιδιών σε ένοπλες συγκρούσεις κατά παράβαση του διεθνούς δικαίου, στην Υεμένη· ή»·
                                 
                              
                  
                        3)
                     
                     
                        παρεμβάλλεται το ακόλουθο άρθρο:
                        
                           «Άρθρο 6α
                           Κατά παρέκκλιση από τα μέτρα που επιβάλλουν η ΑΣΑΗΕ 2140 (2014) και η ΑΣΑΗΕ 2216 (2015), υπό την προϋπόθεση ότι η επιτροπή κυρώσεων έχει κρίνει κατά περίπτωση ότι απαιτείται απαλλαγή για τη διευκόλυνση του έργου των Ηνωμένων Εθνών και άλλων ανθρωπιστικών οργανώσεων στην Υεμένη ή για οποιονδήποτε άλλο σκοπό που συνάδει με τους στόχους των εν λόγω αποφάσεων, η αρμόδια αρχή κράτους μέλους χορηγεί την απαιτούμενη άδεια.».
                        
                     
                  
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 2 Απριλίου 2020.
            
               
                  Για το Συμβούλιο
               
               
                  Η Πρόεδρος
               
               A. METELKO-ZGOMBIĆ
            
         
         
            (1)  Απόφαση 2014/932/ΚΕΠΠΑ του Συμβουλίου, της 18ης Δεκεμβρίου 2014, σχετικά με περιοριστικά μέτρα λόγω της κατάστασης στην Υεμένη (ΕΕ L 365 της 19.12.2014, σ. 147).